NÁRODNÁ RADA SLOVENSKEJ REPUBLIKY

**VII. volebné obdobie**

CRD-1676/2019

**1583a**

**S p o l o č n á s p r á v a**

**výborov Národnej rady Slovenskej republiky o prerokovaní návrhu poslankyne Národnej rady Slovenskej republiky Evy Antošovej na vydanie zákona, ktorým sa dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 1583) vo výboroch Národnej rady Slovenskej republiky v druhom čítaní**

 Výbor Národnej rady Slovenskej republiky pre pôdohospodárstvo a životné prostredie ako gestorský výbor k poslaneckému návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 2107 z 25. septembra 2019 pridelila návrh poslankyne Národnej rady Slovenskej republiky Evy Antošovej na vydanie zákona, ktorým sa dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 1583) na prerokovanie týmto výborom:

 **Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo a životné prostredie**

 Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

 Výbory prerokovali predmetný poslanecký návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol poslanecký návrh zákona pridelený, neoznámili v určenej lehote gestorskému výboru žiadne stanovisko k predmetnému poslaneckému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktorým bol poslanecký návrh zákona pridelený zaujali k nemu nasledovné stanoviská:

 Ústavnoprávny výbor Národnej rady Slovenskej republiky uznesením č. 744 z 8. októbra 2019 s poslaneckým návrhom zákona **súhlasil** a odporučil ho Národnej rade Slovenskej republiky **schváliť s pripomienkou.**

Výbor Národnej rady Slovenskej republiky pre pôdohospodárstvo a životné prostredie uznesením č. 318 z 9. októbra 2019 s poslaneckým návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

 Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. **K čl. I bodu 1**

V čl. I bod 1 znie:

„1. V § 22 sa odsek 4 dopĺňa písmenami g) a h), ktoré znejú:

„g) chovať alebo usmrcovať kožušinové zvieratá výlučne alebo prevažne na účel získania kožušín,

h) chovať alebo usmrcovať králiky výlučne alebo prevažne na účel získania kožušín s výnimkou ich súkromnej domácej spotreby.“.“.

Použitie spojky „a“ medzi zakázanými činnosťami „chovať“ a „usmrcovať“ by mohlo vyvolať výkladový problém v tom, či chov, ktorého súčasťou nie je usmrcovanie chovaných kožušinových zvierat alebo králikov, ale napríklad ich vývoz, je zakázaný alebo nie. Zo všeobecnej dôvodovej správy vyplýva, že účelom je zakázať samotný chov, ktorý je určený výlučne alebo prevažne na účely produkcie kožušín, okrem ustanovenej výnimky pre drobnochovateľov králikov. Použitý odkaz nad pojmom „kožušinové zvieratá“ nebol z legislatívno-technického hľadiska vhodný. Použité slová „výhradne alebo primárne“, sa prevzali z právnych úprav iných štátov a podľa ustálených legislatívno-technických zvyklostí je vhodné ich nahradiť slovami „výlučne alebo prevažne“. Vzhľadom na to, že účelom navrhovanej úpravy je ustanovenie výnimky zo zákazu chovu pre tých drobnochovateľov králikov, ktorí získavajú kožušinu ako primárny produkt za podmienky, že táto kožušina bude využitá na ich súkromnú domácu spotrebu, je potrebné vypustiť slová „vedľajších živočíšnych produktov“.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. **K čl. I bodu 2**

V čl. I sa vypúšťa bod 2.

 Nasledujúce body sa primerane prečíslujú.

Legislatívno-technická úprava pripojením písmena h) do prvého novelizačného bodu.

 **Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**3. K čl. I, 3. bodu**

V čl. I, 3. bode (§ 54i) sa slová „fyzická osoba podnikateľ“ nahrádzajú slovami „fyzická osoba-podnikateľ“.

Pozmeňujúci návrh pojmovo precizuje navrhovanú úpravu v zmysle zaužívanej právnej praxe.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**4. K čl. I, nový bod 4**

V čl. I sa za bod 3 vkladá nový bod 4, ktorý znie:

„4. Za § 55 sa vkladá § 55a, ktorý znie:

„§ 55a

Tento zákon bol prijatý v súlade s právne záväzným aktom Európskej únie v oblasti technických predpisov.159)

Poznámka pod čiarou k odkazu 159 znie:

„159) Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (kodifikované znenie) (Ú. v. EÚ L 241, 17. 9. 2015).“.“.

Podľa čl. 1 písm. f) smernice Európskeho parlamentu a Rady (EÚ) 2015/1535 sa za technické predpisy považujú aj zákony členských štátov, okrem tých, ktoré sú uvedené v článku 7, ktoré zakazujú výrobu, dovoz, predaj alebo používanie výrobku. Navrhovanou novelou zákona č. 39/2007 Z. z. sa v zásade, okrem výnimky pre chovateľov králikov, ustanovuje na území Slovenskej republiky, ustanovuje zákaz chovu kožušinových zvierat a králikov ako aj  zákaz ich usmrcovania výlučne alebo prevažne na účely produkcie kožušín. Na predmet úpravy návrhu zákona sa nevzťahuje výnimka podľa čl. 7 smernice a ani výnimka z oznamovacej povinnosti podľa čl. 5 smernice a do zákona č. 39/2007 Z. z. je potrebné doplniť príslušný odkaz na smernicu.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

 Gestorský výbor odporúča hlasovať o bodoch spoločnej správy nasledovne:

 O bodoch spoločnej správy č. 1 až 4 hlasovať spoločne s návrhom gestorského výboru uvedené body **schváliť.**

**VI.**

 Gestorský výbor na základe stanovísk výborov k poslaneckému návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto poslaneckému návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh poslankyne Národnej rady Slovenskej republiky Evy Antošovej na vydanie zákona, ktorým sa dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 1583) **schváliť s pripomienkami.**

 Spoločná správa výborov Národnej rady Slovenskej republiky o prerokovaní návrhu poslankyne Národnej rady Slovenskej republiky Evy Antošovej na vydanie zákona, ktorým sa dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 1583) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 319 z 9. októbra 2019.

 V citovanom uznesení výbor poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Peter **A n t a l,**  v. r.

predseda výboru